คลังหายกลุ้มปิดหีบงบปี’55เฉียดเป้า
ทั้งปีเก็บรายได้1.98ล้านล้านโล่งใจนโยบายประชานิยมดัน
19 ต.ค. 2555

ทั้งปีเก็บรายได้1.98ล้านล้านโล่งใจนโยบายประชานิยมดัน
คลังโล่งใจปิดหีบรายได้ปีงบ 2555 เฉียดเป้า 1.98 ล้านล้านบาท ด้านสรรพากรแป้ก ถอนขนห่านหลุดเป้ากว่า 8,600 ล้านบาท 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยถึงผลการจัดเก็บรายได้ของรัฐบาลสุทธิหลังหักการจัดสรรภาษีมูลค่าเพิ่มให้องค์การปกครองส่วนท้องถิ่น (อปท.) ว่าใกล้เคียงกับเป้าหมาย 
ทั้งนี้ เป็นไปตามที่กระทรวงการคลังคาดการณ์ไว้ โดยการจัดเก็บรายได้ของรัฐบาลสุทธิในปีงบประมาณ 2555 (ต.ค. 2554-ก.ย. 2555) อยู่ที่ 1.97 ล้านล้านบาท สอดคล้องกับเป้าการจัดเก็บรายได้ที่ 1.98 ล้านล้านบาท และสูงกว่าผลการจัดเก็บรายได้ของปีงบประมาณ 2554 จำนวน 8.51 หมื่นล้านบาท หรือ 4.5% 
ปัจจัยสำคัญเสี่ยงที่ส่งผลต่อการจัดเก็บรายได้หลายเรื่อง ได้แก่ผลกระทบน้ำท่วมเมื่อปลายปี 2554 รวมทั้งการให้สิทธิประโยชน์ทางภาษีของสำนักงานคณะกรรมการส่งเสริมการลงทุน (บีโอไอ) ในเรื่องการลงทุนสีเขียว และการตั้งสำรองเผื่อหนี้สูญของธนาคารพาณิชย์ ได้ส่งผลให้การจัดเก็บภาษีเงินได้นิติบุคคลต่ำกว่าประมาณการ 5.53 หมื่นล้านบาท
นอกจากนี้ ยังมีมาตรการช่วยเหลือค่าครองชีพของประชาชนผ่านการขยายเวลาการลดการจัดเก็บอัตราภาษีสรรพสามิตน้ำมันดีเซล เหลือ 0.005 บาทต่อลิตร ส่งผลให้การจัดเก็บภาษีต่ำกว่าประมาณการ 4.49 หมื่นล้านบาท
ขณะที่ปัจจัยบวกที่ส่งผลดีต่อการจัดเก็บรายได้ของรัฐบาลในปีงบประมาณ 2555 ได้แก่ การบริโภคภายในประเทศและการฟื้นตัวของภาคการผลิตหลังสถานการณ์น้ำท่วมเมื่อปลายปีที่ผ่านมา ส่งผลให้ภาษีมูลค่าเพิ่ม (แวต) จัดเก็บได้สูงกว่าประมาณการถึง 3.09 หมื่นล้านบาท และอากรขาเข้าจัดเก็บได้สูงกว่าประมาณการ 1.31 หมื่นล้านบาท 
สำหรับการคาดการณ์การบริโภคและการลงทุนภาคเอกชนที่แท้จริงของประเทศในปี 2555 จะขยายตัวได้สูงสุดในรอบ 8 ปี โดยการบริโภคขยายตัวที่ 5.2% และการลงทุนที่ 14.1%
การฟื้นตัวของอุตสาหกรรมรถยนต์หลังจากมหาอุทกภัยและโครงการรถยนต์คันแรกของรัฐบาล ได้ส่งผลให้การจัดเก็บภาษีสรรพสามิตรถยนต์สูงกว่าประมาณการถึง 1.01 หมื่นล้านบาท 
อย่างไรก็ดี ในปีงบประมาณ 2555 กรมสรรพากรสามารถจัดเก็บรายได้รวมที่ 1.61 ล้านล้านบาท ต่ำกว่าเป้าหมาย 8,624 ล้านบาท หรือ 0.5% เนื่องจากภาษีเงินได้นิติบุคคลต่ำกว่าประมาณการถึง 5.53 หมื่นล้านบาท หรือ 9.2% และต่ำกว่าปีก่อน 5.2% เป็นผลจากปัญหาน้ำท่วมเมื่อปลายปีก่อน 
ด้านภาษีมูลค่าเพิ่มจัดเก็บได้สูงกว่าประมาณการและสูงกว่าปีก่อนถึง 14.1% ขณะที่ภาษีเงินได้บุคคลธรรมดาจัดเก็บได้สูงกว่าประมาณการ 1.2 หมื่นล้านบาท หรือสูงกว่าปีก่อน 12.6%
สำหรับกรมสรรพสามิตสามารถจัดเก็บรายได้กว่า 3.79 แสนล้านบาท ต่ำกว่าเป้าหมาย 2.53 หมื่นล้านบาท 
หรือ 6.3% และต่ำกว่าปีก่อน 5% เนื่องจากการขยายเวลามาตรการลดภาระค่าครองชีพประชาชน ด้วยการลดภาษีน้ำมันดีเซลที่ 0.005 บาทต่อลิตร ซึ่งส่งผลให้การจัดเก็บภาษีน้ำมันต่ำกว่าประมาณการถึง 4.49 หมื่นล้านบาท หรือ 42.4% ขณะที่การจัดเก็บภาษีสรรถสามิตรถยนต์ สูงกว่าประมาณการถึง 1.01 หมื่นล้านบาท และสูงกว่าปีก่อน 
26.2% เนื่องจากการฟื้นตัวของอุตสาหกรรมรถยนต์ และนโยบายรถยนต์คันแรก ด้านกรมศุลกากร จัดเก็บราย
ได้รวมอยู่ที่ 1.18 แสนล้านบาท สูงกว่าเป้าหมาย 1.34 หมื่นล้านบาท หรือ 12.7% และสูงกว่าปีก่อน 15.6% 
จากการจัดเก็บอากรขาเข้าได้สูงกว่าประมาณการ 1.31 หมื่นล้านบาท โดยสินค้าที่จัดเก็บอากรขาเข้าสูงสุด ได้แก่ รถ
ยนต์และส่วนประกอบ เครื่องปฏิกรณ์นิวเคลียร์ บอยเลอร์ เครื่องจักร เครื่องใช้กลและส่วนประกอบ เครื่องจักรไฟฟ้า เครื่อง
อุปกรณ์ไฟฟ้าและส่วนประกอบ เหล็กและเหล็กกล้า รวมถึงพลาสติกและของที่ทำด้วยพลาสติก 
ขณะที่รัฐวิสาหกิจ สามารถนำส่งรายได้รวมอยู่ที่ 1.22 แสนล้านบาท สูงกว่าเป้าหมาย 1.87 หมื่นล้านบาท หรือ 18%และสูงกว่าปีก่อน 24.2% จากการนำส่งรายได้ที่สูงกว่าประมาณการของ การไฟฟ้าฝ่ายผลิตแห่งประเทศไทย 
(กฟผ.) บริษัท ทีโอที และ โรงงานยาสูบ ส่วนหน่วยงานอื่น ๆ สามารถจัดเก็บรายได้รวมที่ 1.15 แสนล้านบาท สูง
กว่าประมาณการ 8,346 ล้านบาท หรือ 7.8% และสูงกว่าปีก่อน 7.9% เนื่องจากกรมศุลกากรส่งคืนเงินกันไว้
เพื่อชดเชยค่าภาษีอากรสำหรับผู้ส่งออกสินค้าเหลือจ่าย จำนวน 4,655 ล้านบาท กรมสรรพสามิตนำส่งเงินใช้จ่ายเก็บ
ภาษีท้องถิ่นคืนเป็นรายได้แผ่นดิน จำนวน 2,000 ล้านบาท กองทุนพัฒนาน้ำบาดาลนำส่งรายได้ 2,000 ล้านบาท 
และสำนักงานคณะกรรมการข้าราชการพลเรือนนำส่งคืนรายจ่ายของนักเรียนทุนในต่างประเทศ จำนวน 1,621ล้านบาท